**Denne skattemeldingen skal leveres av selskap som omfattes av petroleumsskatteloven § 1.**

**Rettledningen inneholder:**

**A. Generell informasjon**

**B. Veiledning til utfylling av de enkelte rubrikker og poster**

**A. Generell informasjon**

**Om elektronisk levering av skattemelding**

Alle næringsdrivende skal levere skattemeldingen elektronisk. Mer informasjon om årets elektroniske innleveringsløsning finner du på www.skatteetaten.no.

**Levering av skattemelding med vedlegg, jf. L27.05.2016 nr. 14 Lov om skatteforvaltning (skatteforvaltningsloven) kapittel 8**

Selskap som driver skattepliktig virksomhet etter petroleumsskatteloven § 5 jf. § 1, skal levere skattemeldingen sammen med alle påbudte vedlegg og opplysninger innen 30. april. Ved levering etter utløpet av fristen, kan det ilegges daglig løpende tvangsmulkt jf. skatteforvaltningsloven § 14-1. Søknad om utsatt innlevering av skattemelding etter forskrift til skatteforvaltningsloven § 8-2-5 må sendes/leveres skattekontoret i rimelig tid før skattemeldingsfristens utløp.

**Forhåndsfastsetting**

Før et bo sluttes eller selskap eller annen skattepliktig innretning oppløses, skal det leveres skattemelding jf. forskrift av 23.11.2016 nr 1360 til skatteforvaltningsloven (skatteforvaltningsforskriften) § 8-2-4.

**Aksjonærregisteroppgaven**

Selskap som omfattes av petroleumsskatteloven § 1 skal levere ”Aksjonærregisteroppgaven 2021”

(RF-1086). Nærmere informasjon om oppgaven er gitt i rettledning RF-1087, og på www.skatteetaten.no.

**Særskilt oppgaveplikt for konsernselskap som yter/mottar konsernbidrag**

Når konsernselskap krever fradrag for konsernbidrag etter skatteloven § 10-2, må giver- og mottakerselskap sammen med skattemeldingen legge ved skjemaet RF-1206 ”Konsernbidrag 2021”.

**Uriktige eller ufullstendige opplysninger**

Gis det uriktige eller ufullstendige opplysninger, kan dette medføre tilleggsskatt, i grovere tilfeller også bøter eller fengselsstraff. Det er også strenge straffebestemmelser for medvirkning til skatteunndragelser.

**Særlig om bruken av fortegn i skjema**

*Hovedregel*

I utgangspunktet skal alle tall innrapporteres uten fortegn når det klart fremgår av ledeteksten om tallet skal tillegges eller trekkes fra i forhold til den sammenheng det føres inn i. Det skal altså ikke brukes minustegn når teksten forteller at det dreier seg om fradrag, underskudd, mv., og tilsvarende ingen plusstegn ved inntekter, overskudd mv.

*Presiseringer*

Dersom et felt har forhåndstrykt fortegn (positivt eller negativt) skal tallet som innrapporteres være uten fortegn. Fortegn brukes kun i de tilfeller man ønsker å innrapportere et beløp med omvendt fortegn av det som er forhåndstrykt.

I sum og resultatfelter brukes alltid minustegn når summen er negativ.

**Tidsangivelse**

På side 5 i skattemeldingen ”Formue” og i rettledningen brukes tidsangivelsen ”Formue pr. 1.1.2022” som dato for verdsettelsen. Med dette menes formuen ved utgangen av inntektsåret, normalt den 31. desember kl. 24.00 (1. januar kl. 00.00 i skattefastsettingsåret.)

**B. Veiledning til utfylling av de enkelte poster**

**Utfylling av navn og postadresse**

Alle selskaper/enheter skal fylle ut navn- og postadressefeltet i skattemeldingen med samme navn og postadresse som selskapet/enheten har meldt til Enhetsregisteret. Endringer i navn og adresse må meldes til Enhetsregisteret.

**Organisasjonsnummer**

Alle selskaper / juridiske enheter skal være registrert i Enhetsregisteret og således være tildelt et organisasjonsnummer. Organisasjonsnummeret skal påføres skattemeldingen.

**Kontonummer for tilbakebetaling av for mye innbetalt skatt**

De som leverer elektronisk har muligheten til å registrere kontonummer for utbetaling av for mye innbetalt skatt. For at den konto som registreres skal bli benyttet ved skatteavregningen, må skattepliktige være eier av kontoen pr. 31.12.2021.

**Diverse opplysninger om selskapet**

Under “Diverse opplysninger” skal selskapet svare på spørsmålene og krysse av i de aktuelle rubrikkene. Nedenfor følger rettledning til enkelte av spørsmålene som det skal krysses av for.

**Fusjon/fisjon**

Har selskapet vært part i fusjon eller fisjon, skal selskapet krysse av for dette.

Hvis selskapet i inntektsåret har vært involvert i fisjon/fusjon, skal det i tillegg til svar på spørsmål og avkryssing gis opplysninger i eget vedlegg om følgende forhold:

• Navn og organisasjonsnummer på de selskap som omfattes av fusjonen/fisjonen.

• Tidspunktet for fusjonen/fisjonen.

• Behandlingen av aksjekapitalen ved fusjonen/fisjonen.

• Fordelingen av aksjene mellom tidligere og nye eiere.

• Etter hvilke prinsipper selskapets skattemessige eiendeler/gjeld og skatteposisjoner er fordelt mellom overdragende og overtakende selskap.

• Utbetaling av et eventuelt tilleggsvederlag til aksjonærene i det overdragende selskap, tilleggsvederlagets form og størrelse, samt hvordan dette er fordelt mellom aksjonærene.

I stedet for egne merknader kan kopi av fusjons-/fisjonsavtale vedlegges når denne redegjør for de nevnte forhold.

**Endret eierforhold**

Har selskapet fått endret eierforhold som følge av omorganisering eller annen transaksjon (herunder salg og tingsinnskudd) som bringer selskapet inn i konsernforhold etter skatteloven § 10-4 (mer enn 90 % av aksjene mv.), skal selskapet krysse av for dette.

Dette gjelder kun selskap som har hatt skatteposisjon på mer enn 1 mill. kr uten tilknytning til eiendel eller gjeldspost. Med skatteposisjon uten tilknytning til eiendel eller gjeldspost, menes blant annet skattemessig underskudd, gevinst- og tapskonto og tomme saldoer (både positive og negative). Dersom det er sannsynlig at utnyttelse av den generelle skatteposisjonen er det overveiende motiv for transaksjonen, vil skatteposisjonen falle bort, eller inntektsføres uten rett til avregning mot underskudd, jfr. skatteloven § 14-90.

**Org.nr. til eventuell norsk konsernspiss**

Dersom selskapet er direkte eller indirekte eiet av norsk konsernspiss, skal organisasjonsnummeret til konsernspissen oppgis. Med "norsk" menes selskap som er skattepliktig til Norge. Med "konsernspiss" menes øverste/første morselskap i en uavbrutt rekke som direkte eller indirekte representerer flertallet av stemmene i de underliggende selskap etter definisjonen i aksjeloven/ allmennaksjeloven §§ 1-3 og 1-4.

Under spørsmålet: ”Er selskapet direkte eller indirekte eid av selskap i utlandet.” gjør vi oppmerksom på at bare selskap som er eid (direkte eller indirekte) med mer enn 50 prosent av selskap i utlandet skal fylle ut denne posten. Er eierskapet organisert i en konsernstruktur, er det den utenlandske konsernspissen det skal opplyses om. Dersom aksjene er overdratt fra et konsern til et annet i inntektsåret, gis det opplysninger om konsernet som eide aksjene ved inntektsårets utgang.

**Uttak av eiendeler fra norsk beskatningsområde**

I skatteloven § 9-14 er det regler om beskatning ved uttak av eiendeler fra norsk beskatningsområde. Regelen innebærer at uttak av eiendeler og forpliktelser fra norsk beskatningsområde behandles på samme måte som realisasjon. Gevinst eller tap vil i disse tilfellene tilsvare differansen mellom eiendelens markedsverdi og skattemessig verdi på tidspunktet for uttak. RF-1109 ”Uttak fra norsk område for skattlegging 2021” skal i disse tilfellene sendes inn. For visse eiendeler kan det under visse vilkår gis utsettelse med skattebetalingen frem til faktisk realisasjon. For nærmere informasjon om reglene, se RF-1110 ”Rettledning til

RF-1109 ” ”Uttak fra norsk område for skattlegging 2021”.

Etter skatteloven § 9-14, 11. ledd jf. 3 ledd bokstav c og 12. ledd kan det i visse tilfeller gis fradrag for skatt betalt i utlandet. For nærmere informasjon om disse reglene se RF-1109 ”Uttak fra norsk område for skattlegging 2021” med rettledning.

Dersom vilkår for utsettelse med avregning og betaling av skatt er oppfylt, skal gevinst med utsatt skattebetaling for 2021 føres i opplysningsfeltet. Tilsvarende for tap med utsatt fradragsføring. Merk at det er en betingelse for fortsatt utsettelse med innbetaling av skatten at det sammen med skattemeldingen i hvert av de påfølgende år etter inntektsåret dokumenteres at eiendel eller forpliktelse er i behold, og hvor skattepliktig har sitt skattemessige bosted.

**Realisasjon av finansielle instrumenter**

Har selskapet realisert finansielle instrumenter (herunder aksjer mv.) med skattepliktig gevinst og/eller fradragsberettiget tap, skal det krysses av for ja her. Hvis ikke, krysses det av for nei. Dette gjelder finansielle instrumenter (herunder aksjer mv.) som ikke omfattes av fritaksmetoden, se skatteloven § 2-38.

Med finansielle instrumenter menes her omsettelige verdipapirer (aksjer og andre verdipapirer som kan sidestilles med aksjer, obligasjoner, herunder konvertible obligasjoner og andre gjeldsbrev mv.), verdipapirfondsandeler, pengemarkedsinstrumenter og derivater (opsjoner, terminkontrakter, swapavtaler, finansielle differansekontrakter mv.), se Verdipapirhandelloven § 2-2.

Det skal også krysses av for om selskapet har realisert finansielle instrumenter (herunder aksjer mv.) som omfattes av fritaksmetoden, med regnskapsmessig gevinst og/eller tap, se skatteloven § 2-38. Hvis ikke, krysses det av for nei. Dersom selskapet har realisert finansielle instrumenter som omfattes av fritaksmetoden skal gevinst eller tap korrigeres for i post 0633 som en permanent forskjell.

Se for øvrig postene om tillegg og fradrag i næringsinntekten, som skal fylles ut for de tilfeller hvor selskapet har realisert visse typer finansielle instrumenter, enten de er omfattet av fritaksmetoden eller ikke, jf. RF-1359 "Gevinst, tap, utbytte på aksjer og andre finansielle produkter" samt rettledningen i RF-1350.

**Petroleumsvirksomhet i utlandet**

Det er med virkning fra og med inntektsåret 2013 innført fritak fra skatteplikt for inntekt ved utvinning av petroleum i utlandet, jf. skatteloven § 2-39. Det vil heller ikke være fradragsrett for kostnader og tap pådratt i tilknytning til slik inntekt. Vi ber derfor om at selskaper krysser av for om de driver med utvinning av petroleum i utlandet eller ikke.

**Ytelser fra selskap eller selskapets datterselskap til aksjonær/nærstående og ytelser fra aksjonær/nærstående til selskap**

Opplysninger om ytelser fra selskap til aksjonær eller dennes nærstående og omvendt skal gis i alle tilfeller der vedkommende aksjonær/nærstående ikke er aksjeselskap eller allmennaksjeselskap. Det skal også gis opplysninger om slike ytelser fra datterselskap til aksjonær i morselskapet.

Som nærstående regnes ektefelle og personer som aksjonæren er i slekt eller svogerskap med i opp eller nedstigende linje, eller i sidelinjen så nær som onkel og tante.

Har selskapet gitt lån eller stilt sikkerhet for selskapets aksjonær eller dennes nærstående skal det avkrysses for dette, samt oppgis låne- og sikkerhetsstillelsesbeløp pr. 31.12.

Det skal også krysses av for om selskapet har ytt lån eller stilt sikkerhet for personlig aksjonær eller dennes nærstående i selskapets morselskap.

Har selskapet leid eller kjøpt formuesgjenstand fra aksjonær eller nærstående, skal det krysses ja.
"Formuesgjenstand" vil omfatte samme gjenstander som eksemplifisert i avsnittet "Ytelser fra selskap ...", men vil også omfatte leie av kontor- og lagerlokaler.

**Opplysninger om og dokumentasjon av kontrollerte transaksjoner og mellomværender mv. med nærstående jf. skatteforvaltningsloven § 8-11 med forskrift.**

*Oppgaveplikt*

I skatteforvaltningsloven § 8-11 med forskrift er det regler om oppgaveplikt for transaksjoner og mellomværender mellom nærstående. Oppfyller skattepliktige minst et av de følgende vilkårene skal skattepliktige svare ja på kontrollspørsmålet og sende inn RF-1123 ”Kontrollerte transaksjoner og mellomværender 2021”:

* Selskapet eller innretningen har hatt transaksjoner med nærstående selskaper eller institusjoner med en samlet verdi på kr 10 000 000 eller mer i inntektsåret.
* Selskapet eller innretningen er hjemmehørende i Norge og har i inntektsåret hatt disposisjoner med en samlet verdi på

kr 10 000 000 eller mer, med et eller flere faste driftssteder som selskapet eller innretningen har i utlandet.

* Selskapet eller innretningen er hjemmehørende i utlandet og har i inntektsåret hatt disposisjoner med en samlet verdi på kr 10 000 000 eller mer, med et eller flere faste driftssteder som selskapet eller innretningen har i Norge.
* Selskapet eller innretningen har mellomværender med nærstående, og den samlede verdien av disse mellomværendene var kr 25 000 000 eller høyere ved utgangen av inntektsåret.
* Selskapet eller innretningen (herunder fast driftssted) har overført eiendeler, rettigheter eller forpliktelser til/fra nærstående uten vederlag i løpet av inntektsåret.

Som nærstående etter disse punktene regnes:

* selskap eller innretning som skattepliktige direkte eller indirekte eier eller kontrollerer med minst 50 %,
* person, selskap eller innretning som, direkte eller indirekte, eier eller kontrollerer skattepliktige med minst 50 %,
* selskap eller innretning som en nærstående etter bokstav b, eier eller kontrollerer med minst 50 %,
* nærstående person etter bokstav b som foreldre, søsken, barn, barnebarn, ektefelle, samboer, ektefelles foreldre, samboers foreldre, samt selskap eller innretning som disse, direkte eller indirekte, eier eller kontrollerer med minst 50 %.

I rettledningen til opplysningsskjemaet er det mer informasjon om hva opplysningsplikten går ut på.

*Dokumentasjonsplikt*

I skatteforvaltningsloven § 8-11 og tilhørende forskrift er det regler om dokumentasjon av prisfastsettelsen ved kontrollerte transaksjoner og mellomværender.

Dokumentasjonskravene gjelder i utgangspunktet for selskaper mv. som er oppgavepliktige. Det er gitt unntak fra plikten til å utarbeide særskilt dokumentasjon skatteforvaltningsloven § 8-11 tredje ledd første punktum for selskap mv. som sammen med nærstående har færre enn 250 ansatte og enten har en samlet salgsinntekt som ikke overstiger kr 400 mill., eller en samlet balansesum som ikke overstiger

kr 350 mill.

Unntaket gjelder ikke for særskattepliktige etter petroleumsskatteloven § 5 første ledd, og for selskap eller innretninger som har transaksjoner med selskap mv. hjemmehørende i en stat Norge ikke kan kreve skatteopplysninger fra.

Skattedirektoratet har laget retningslinjer for dokumentasjon av prisfastsettelsen ved kontrollerte transaksjoner, se www.skatteetaten.no

### **Land- for- land-rapport for skatteformål**

Foretak som er hjemmehørende i Norge og som inngår i et konsern der ett eller flere foretak har plikt til å levere land-for-land-rapport for skatteformål etter skatteforvaltningsloven § 8-12, skal opplyse skattemyndighetene om hvilket foretak i konsernet som skal levere land-for-land-rapport for skatteformål, og i hvilket land dette foretaket er hjemmehørende. Se fullstendig landliste på www.skatteetaten.no

**Normpris**

Selskapet skal angi om oljesalget bokføres eller om oljesalg i USD omregnes til normpriskurs som ledd i en fast ordning, jf. Mobil dommen.

**Utbetaling av skatt**

Krever selskapet utbetaling av skatteverdien av leteunderskudd i 2021, skal det krysses ja.

**Ikke avskrivbare eiendeler**

Har selskapet ikke avskrivbare eiendeler med skattemessig verdi, skal verdien legges inn i hele kroner.

**Revisor og regnskapsfører**

Det gis opplysninger om revisoren foretaket har valgt.

**Er den løpende bokføringen utført av ekstern regnskapsfører?**

Kontrollspørsmålet har disse svaralternativene:

• Ja

• Nei

Dersom det svares ja skal det gis opplysninger om den eksterne regnskapsføreren som har utført den løpende bokføringen gjennom året.

**Inntekt**

**Post 201 Næringsinntekt/underskudd fra post 0999**

Her overføres beløp fra post 0999 fordelt på sokkel 56 % - grunnlaget, sokkel 22 % - grunnlaget, land, finans. Det er viktig at finansposter fra post 0999 overføres til "Finans" og ikke inkluderes i sokkel- eller landinntekten.

**Post 203 Finansposter sokkel og land**

Beløpet under "Finans" i post 201 skal fordeles mellom "Sokkel" og "Land" under post 203. For postene "Sokkel 56 % - grunnlaget" og "Sokkel 22 % grunnlaget" overføres beløpet fra post 345. Resterende finansposter føres under "Land". Beløpet under "Finans" i post 203 vil være det samme som under "Finans" i post 201, men med motsatt fortegn.

**Post 211 Sokkelunderskudd knyttet til undersøkelsesutgifter hvor skatteverdien kreves utbetalt, jf. petrsktl. § 3 c femte ledd**

Dette beløpet kan ikke overstige det laveste av beløpene i post 251 og post 255 for henholdsvis "Sokkel 56 % - grunnlaget" og "Sokkel 22 % - grunnlaget".

**Post 214 Sokkelunderskudd i alminnelig inntekt hvor skatteverdien kreves utbetalt, jf. petrsktl. § 11 sjette ledd**

Posten gjelder for underskudd oppstått i inntektsåret 2021, og skal kun benyttes for cellen "Sokkel 22 % - grunnlaget".

Dersom selskapet krever leterefusjon etter bestemmelsen i petrsktl. § 3 c er det kun et eventuelt restunderskudd som kan medtas i grunnlag for utbetaling iht. petrsktl. § 11, sjette ledd. Dersom selskapet krever opphørsrefusjon etter bestemmelsen i petrsktl. § 3 c skal det ikke kreves utbetaling iht. § 11, sjette ledd.

**Særskattegrunnlag**

**Post 232 Årets underskudd til fremføring**

Beløpet i posten kan ikke overstige underskuddet i post 230 korrigert for eventuell utbetaling etter petrsktl. § 11, sjette ledd. Beløpet skal legges inn med positivt fortegn.

**Post 236 Sokkelunderskudd i 56 %-grunnlaget) og ubenyttet friinntekt hvor skatteverdien kreves utbetalt, jf. petrsktl. § 11 sjette ledd**

I tillegg til ubenyttet friinntekt beregnet på årets investeringer vil også ubenyttet friinntekt som beregnes for inntektsåret 2021 vedrørende investeringer foretatt tidligere år inngå i grunnlaget som kan kreves utbetalt.

Posten skal kun benyttes for cellen "Sokkel 56 % - grunnlaget".

Dersom selskapet krever leterefusjon etter bestemmelsen i petrsktl. § 3 c er det ut over ubenyttet friinntekt kun et eventuelt restunderskudd som kan medtas i grunnlag for utbetaling iht. petrsktl. § 11, sjette ledd. Dersom selskapet krever opphørsrefusjon etter bestemmelsene i petrsktl. §§ 3 c og 5 skal det ikke kreves utbetaling iht. § 11, sjette ledd.

**Krav på utbetaling fra staten**

Postene 251-260 fylles ut av selskaper som krever refundert skatteverdien av undersøkelsesutgifter.

**Post 251 Årets underskudd sokkel**

Under "Sokkel 56 % - grunnlaget" overføres beløpet fra post 205 "Sokkel 56 % - grunnlaget" og eventuelt post 227 "Sokkel 56 % - grunnlaget".

Under "Sokkel 22 % - grunnlaget" overføres beløpet fra post 205 "Sokkel 22 % - grunnlaget" og 207 "Sokkel 22 % - grunnlaget " og eventuelt post 227 "Sokkel 22 % - grunnlaget".

**Post 255 Årets undersøkelsesutgifter**

Her føres de undersøkelseskostnadene som gir grunnlag for refusjon fra staten.

Utbetalingskravet som fremmes må dokumenteres og spesifiseres nærmere i vedlegg til skattemeldingen.

**Post 272 Skatteverdien av underskudd og ubenyttet friinnktekt etter petrsktl. § 11 sjette ledd**

Her føres skatteverdien av underskudd og ubenyttet friinntekt som kreves utbetalt etter petrsktl. § 11 sjette ledd, jf. postene 214 og 236.

**Fordelingsgrunnlag finansposter og omvurderingskonti inntektsåret 2021.**

**Driftsmidler hensyntatt særlige poster etter petrsktl. 3 d tredje ledd**

I kolonnen for regnskapsmessig verdi overføres poster fra næringsoppgaven, med en nærmere oppsplitting for enkelte av postene.

Kolonnen for skattemessig verdi skal tilsvare skattemessig verdi per 31.12 hentet fra RF-1346 (22 %-grunnlaget), RF-1084 og andre ikke avskrivbare eiendeler.

Summen av regnskaps- og skattemessig verdi skal være lik hhv. post 1 og 2 i skjema for midlertidige forskjeller (RF-1217).

Kolonnen "Andel sokkelvirks. (56 % - grunnlaget)" skal vise skattemessige nedskrevet verdi per 31.12 i inntektsåret av formuesobjekter tilordnet sokkeldistriktet, jf. petrsktl. § 3 d annet ledd. Dersom selskapet har direkte utgiftsført investeringer i grunnlag for særskatt etter petrsktl. § 11 annet ledd vil dette påvirke skattemessig verdi tilordnet sokkel.

**Omvurderingskonti, jf. forskrift 30.04.93 nr. 316 (petrskt.forskr.) § 19**

Valutagevinst og -tap føres med positive beløp i postene 301, 303, 307 og 309.

**Post 311 Ved gevinst og tap:**

Ved netto gevinst kan begge omvurderingskonti settes til null. Ved netto tap kan konto med tap settes lik netto tap, den andre til null. Gevinst føres som positivt beløp og tap som negativt beløp.

**Post 320 Årets endring på omvurderingskonti**

Posten beregner endring som IB minus UB. Her vil gevinst vises som negativt beløp og tap som positivt beløp.

**Post 333 Rentekostnader på rentebærende gjeld, jf. petrsktl. § 3 d annet ledd**

Her føres rentekostnader inklusive årets aktiverte renter på sokkelen. Beløpet legges inn med positivt beløp.

**Post 335 – 339 Valutatap/(-gevinst)**

Her føres tap med positive beløp og gevinst med negative beløp.

**Post 341 Sum netto finanskostnader**

Beløpet i kolonnen for Sokkel viser hvor mye av netto finanskostnader på rentebærende gjeld som kan fradragsføres mot sokkel.

Beløpet beregnes som:

Sum netto finanskostnader på rentebærende gjeld (post 341 Verdi) \*( (50 % av skattemessig verdi, sokkel) / gjennomsnittlig rentebærende gjeld (post 331)).

**Post 343 Årets skattemessig aktiverte rentekostnader**

Posten legges inn med positivt beløp.

Årets skattemessige aktiverte rentekostnader skal inngå under post "1102A – Skattemessig verdi" i oversikten over "Driftsmidler hensyntatt særlige poster etter petrsktl. 3 d tredje ledd", men trekkes ut av beløpet som inngår i "Andel sokkelvirksomhet" med 5/6-deler, jf. petrsktl. § 3 h.

**Post 345 Andel finanskostnader som er fradragsberettiget i årets næringsinntekt**

Denne posten er lik post 341 fratrukket post 343. Beløpet overføres til post 203.

**Underskudd**

**Post 351 Årets underskudd**

Her føres årets landunderskudd før overføring til sokkelen (summen av postene 205 og 207).

**Post 353 Benyttet i år**

Her føres den delen av årets landunderskudd som føres mot årets positive sokkelinntekt (post 209 – sokkel 22 % - grunnlaget).

**Post 357 Årets underskudd til fremføring**

Beløpene for sokkel hentes fra post 232, 56 % - grunnlaget og 22% - grunnlaget.

**Post 361 Tidligere års underskudd**

Her føres underskudd fremført fra tidligere år i henhold til siste skatteoppgjør.

**Post 371 Til fremføring**

Her føres summen av underskudd til fremføring (postene 357 og 367).

**Friinntekt**

**Post 380 Friinntektsbeløp for inntektsåret**

Beløp i post 380 skal samsvare med summen av beløp i tabellene 1-3 i RF1120 - Beregning av friinntekt.

**Post 381 Reduksjon og økning av friinntektsbeløp for 2020 og tidligere år**

Beløpet i post 381 skal samsvare med sum friinntektsbeløp i tabell 4 i RF1120 - Beregning av friinntekt.

**Post 383 Tidligere års friinntekt til fremføring**

Her føres friinntekt til fremføring i henhold til siste skatteoppgjør.

**Formue**

Oppstillingen over formue ble endret for inntektsåret 2018 sammenlignet med tidligere år.

Dersom selskapet er pliktig til å fylle ut postene for formue må en spesifikasjon av beregningen vedlegges selskapet skattemelding.

For veiledning til postene som skal fylles ut vises det til rettledningen i RF2016, jf. https://www.skatteetaten.no/skjema/Skattemelding-for-aksjeselskap-mv/

**Næringsoppgaven**

**Generelt om resultatregnskap og balanse**

Resultatregnskapet og balansen bygger på regnskapsloven av 17. juli 1998. Nummereringen har tatt utgangspunkt i Norsk Standard, NS 4102.

**Resultatregnskapet**

**Driftsinntekter og driftskostnader**

**Post 3001 Salgsinntekter og uttak av olje**

Her føres inntekt av salg/uttak av olje i perioden. Skattemessige korreksjoner fremkommer i normprisskjemaet, samt spesifiseres i post 0613. Se også rettledning RF-1119 for RF-1118 Rapportering av oljesalg og beregning av normprisinntekt.

**Post 3002 Salgsinntekter og uttak av tørrgass**

Her føres inntekt av salg/uttak av tørrgass i perioden.

**Post 3003 Salgsinntekter og uttak av våtgass**

Her føres inntekt av salg/uttak av våtgass i perioden.

**Post 3004 Tariffinntekt rørledning**

Her føres tariffinntekt fra rørledning i perioden.

**Post 3005 Tariffinntekt prosessering**

Her føres tariffinntekt fra prosessering i perioden.

**Post 3006 Timer viderefakturert**

Her føres timer som er viderefakturert i perioden.

**Post 3007 Annen kostnad viderefakturert**

Her føres alle kostnader som er viderefakturert i perioden, med unntak av viderefakturerte timer.

**Post 3400 Offentlig tilskudd**

Her føres tilskudd som bedriften mottar fra det offentlige.

**Post 3500 Endring uopptjent inntekt**

For at en inntekt skal regnskapsføres med resultatvirkning må den være opptjent. I praksis må varen eller tjenesten være levert for å kunne anses opptjent. I en del tilfeller vil deler av en transaksjon ikke være opptjent pga. at levering ikke har funnet sted. For eksempel vil en del av salgssummen for en bil som selges med fri service i 3 år kunne henføres til levering av en servicetjeneste som ikke leveres før på et senere tidspunkt. Inntekten må dermed reduseres med den andelen som vedrører fremtidige serviceleveranser (uopptjent inntekt).

Slik uopptjent inntekt anses som gjeld (langsiktig eller kortsiktig) og balanseføres i post 2160 eller 2970. Post 3500 er en tidfestingspost og vil korrigere inntekten med årets uopptjente inntekt (negativt beløp) og tidligere års uopptjent inntekt som skal inntektsføres i år (positivt beløp). Det er forskjell i tidfestingsreglene regnskapsmessig og skattemessig. Disse korrigeres i forskjellsskjemaet post 53.

**Post 3600 Leieinntekt fast eiendom**

Her føres leieinntekt for utleie av fast eiendom som verdi av egen bruk av fast eiendom (bolig, forretningseiendom mv.).

**Post 3695 Annen leieinntekt**

Her føres andre leieinntekter i perioden, som for eksempel utleie av driftsmidler.

**Post 3850 Verdiendringer investeringseiendommer**

Foretak som benytter IFRS skal føre årets verdiendringer på investeringseiendommer her. Verdireduksjoner føres med minustegn.

**Post 3880 Gevinst ved avgang av immaterielle eiendeler og varige driftsmidler**

Gevinst ved avgang av immaterielle eiendeler og varige driftsmidler anses normalt som driftsinntekter. Det er den regnskapsmessige gevinsten som skal føres her. Se også post 7880.

**Post 3885 Gevinst ved avgang av finansielle anleggsmidler**

Her føres gevinst ved avgang av finansielle anleggsmidler, dersom gevinsten anses som driftsinntekt. Se også post 7885.

**Post 3900 Annen driftsrelatert inntekt**

Her føres andre driftsinntekter som ikke er tatt med i postene over, som for eksempel royalties, lisensinntekter o.l.

**Post 4001 Letekostnader**

Her fører selskapet direkte letekostnader i perioden som ikke er aktivert, for eksempel seismikk, letekostnader fra billing osv.

**Post 4002 Utbyggingskostnader**

Her føres selskapets direkte utbyggingskostnader i perioden som ikke er aktivert, for eksempel fra billing.

**Post 4003 Produksjonskostnader**

Her føres selskapets direkte produksjonskostnader i perioden som ikke er aktivert, for eksempel fra billing.

**Post 4004 Handling fee / Service fee / Trading fee**

Dersom selskapet har hatt kostnader til håndtering av administrative oppgaver, som handling fee, service fee eller trading fee, føres disse her.

**Post 4006 Annen varekostnad**

Her føres andre varekostnader som ikke er tatt med i postene over.

**Post 4007 Endring i mer-/mindre uttak av petroleumsprodukter**

Her føres periodens endring i mer-/mindre uttak av petroleumsprodukter. Et meruttak øker driftskostnadene, mens et mindreuttak reduserer driftskostnadene (tallet føres da med minustegn foran beløpet). Motpost er post 1470/2470. Korreksjoner for skattemessige forhold fremkommer i forskjellsskjemaet postene 31-33 samt spesifiseres i post 0687.

**Post 4008 Fjernings- og nedstengningskostnader**

Her føres selskapets kostnader tilknyttet fjerning og nedstengning i perioden, inkludert endring i avsetninger til fremtidig fjerning og nedstengning. Korreksjoner for skattemessige forhold skal fremkomme i forskjellsskjemaet, samt spesifiseres i post 0687.

**Post 4295 Beholdningsendring av varer under tilvirkning og ferdig tilvirkede varer**

Her føres de regnskapsmessige endringene i beholdningene av varer under tilvirkning og ferdige egentilvirkede varer. En beholdningsnedgang øker drifts - kostnadene, mens en beholdningsøkning reduserer driftskostnadene (tallet føres da med minustegn foran beløpet). Korreksjoner for skattemessige forhold fremkommer i forskjellsskjemaet postene 31 – 33, samt spesifiseres i post 0673.

**Post 5000 Lønn, feriepenger mv.**

Her føres enhver form for lønn i tjenesteforhold og godtgjørelse til medlemmer av styre, representantskap og bedriftsforsamling. Beløpet som føres her er både innberetnings- og arbeidsgiveravgiftspliktig. Her føres premie for individuell livrenteforsikring og kapitalforsikring med arbeidstaker som begunstiget. Premie i kollektive livrenteordninger kan behandles som

fradragsberettigede lønnskostnader og føres her. Når premie i kollektive livrenteordninger ikke behandles som lønn, føres denne i post 5900.

Her føres også aksjebasert vederlag til ansatte, jf. regnskapsloven § 5-9 bokstav a. Vederlaget avstemmes som en permanent forskjell under post 0640. Dersom hele eller deler av vederlaget vil gi skattemessig fradrag, behandles dette som en midlertidig forskjell under post 82 i forskjellsskjemaet.

**Post 5300 Annen opplysningspliktig godtgjørelse**

Her føres eventuelle andre opplysningspliktige godtgjørelser som ikke faller inn under post 5000.

**Post 5400 Arbeidsgiveravgift**

Her føres kostnader til arbeidsgiveravgift i perioden.

**Post 5420 Opplysningspliktig pensjonskostnad**

Her føres kostnader til løpende pensjonsutbetalinger.

**Post 5900 Annen personalkostnad**

Her føres personalgaver, kostnader til fri kantine, kurs, bedriftshytte, tjenesteboliger, bedriftsidrettslag o.l. Innbetalt premie etter lov om yrkesskadeforsikring føres her. Merpremie for syke- og ulykkesforsikring utover lovbestemt yrkesskadeforsikring skal derimot, når arbeidstaker er begunstiget, behandles som lønn og føres i post 5000.

Her føres også kostnad til pensjoner som ikke er opplysningspliktig.

Korreksjoner for forskjeller mellom regnskapsmessige og skattemessige pensjonskostnader framkommer i forskjellsskjemaet postene 72 – 74, samt spesifiseres i post 0683/0685. Engangspremie til forsikringsselskap til avløsning av løpende aktuelle pensjonsforpliktelser til tidligere ansatt er fradragsberettiget.

**Post 6001 Avskriving på produksjonsinnretning og rørledning**

Her føres regnskapsmessige avskrivninger etter regnskapslovens regler på produksjonsinnretning og rørledning som definert i petroleumsskattelovens § 3 b. Korreksjoner for skattemessige forhold fremkommer i forskjellsskjemaet postene 1 – 3, samt inkluderes i post 0670.

**Post 6002 Avskriving på fjernings- og nedstengningseiendeler**

Her føres regnskapsmessige avskrivninger etter regnskapslovens regler. Korreksjoner for skattemessige forhold fremkommer i forskjellsskjemaet postene 1 – 3, samt inkluderes i post 0670.

**Post 6004 Annen avskriving**

Her føres regnskapsmessige avskrivninger etter regnskapslovens regler på eiendeler som ikke omfattes av postene ovenfor. Korreksjoner for skattemessige forhold fremkommer i forskjellsskjemaet postene 1 – 3, samt inkluderes i post 0670.

**Post 6051 Nedskriving på produksjonsinnretning og rørledning**

Her føres regnskapsmessig nedskriving på anleggsmidler som spesifisert i rettledningen til post 6001, når verdireduksjonen skyldes årsaker som ikke er av forbigående art, jf. regnskapsloven § 5-3 annet ledd. Korreksjoner for skattemessige forhold fremkommer i forskjellsskjemaet postene

1 – 3, samt inkluderes i post 0670.

**Post 6052 Nedskriving på aktiverte letekostnader**

Her føres regnskapsmessig nedskriving på aktiverte letekostnader når verdireduksjonen skyldes årsaker som ikke er av forbigående art, jf. regnskapsloven § 5-3 annet ledd. Korreksjoner for skattemessige forhold fremkommer i forskjellsskjemaet postene

1 – 3, samt inkluderes i post 0670.

**Post 6053 Nedskriving på anlegg under utførelse**

Her føres regnskapsmessig nedskriving på anlegg under utførelse når verdireduksjonen skyldes årsaker som ikke er av forbigående art, jf. regnskapsloven § 5-3 annet ledd. Korreksjoner for skattemessige forhold fremkommer i forskjellsskjemaet postene

1 – 3, samt inkluderes i post 0670.

**Post 6054 Annen nedskriving**

Her føres regnskapsmessig nedskriving på anleggsmidler som ikke inngår i postene foran, når verdireduksjonen skyldes årsaker som ikke er av forbigående art,

jf. regnskapsloven § 5-3 annet ledd. Korreksjoner for skattemessige forhold fremkommer i forskjellsskjemaet postene

1 – 3, samt inkluderes i post 0670.

**Post 6110 Frakt og transportkostnad vedrørende salg av olje**

Her føres kostnader til frakt og transport i tilknytning til salg av olje i perioden.

**Post 6120 Frakt og transportkostnad vedrørende salg av tørrgass**

Her føres kostnader til frakt og transport i tilknytning til salg av tørrgass i perioden.

**Post 6130 Frakt og transportkostnad vedrørende salg av LNG**

Her føres kostnader til frakt og transport i tilknytning til salg av LNG i perioden.

**Post 6140 Frakt og transportkostnad vedrørende salg av våtgass**

Her føres kostnader til frakt og transport i tilknytning til salg av våtgass i perioden.

**Post 6350 IT kostnader**

Her føres periodens IT kostnader.

**Post 6695 Reparasjon og annen vedlikehold**

Her føres kostnader til reparasjon og vedlikehold på eiendeler som brukes i virksomheten.

**Post 6750 Konserntjenester**

Her føres kostnader til konserninterne tjenester i perioden.

**Post 7155 Reise-, diett- og bilgodtgjørelse (opplysningspliktig)**

Her føres alle kostnader som bedriften har til reise-, diett- og bilgodtgjørelse som er opplysningspliktige. Ikke opplysningspliktige reisekostnader føres i post 7165.

**Post 7490 Kontingenter**

Kontingenter føres her. Kontingenter som ikke er fradragsberettigede skal legges til i næringsinntekten i post 0611.

**Post 7501 Driftsforsikring**

Her føres kostnader bedriften har til driftsforsikring.

**Post 7502 Utbyggingsforsikring**

Her føres kostnader bedriften har til utbyggingsforsikring.

**Post 7503 Annen forsikring**

Øvrige forsikringskostnader som ikke inngår i postene foran, føres her.

**Post 7600 Lisens, patentkostnad, royalty o.l.**

Her føres kostnader til lisenser, patenter og royalties i forbindelse med egen produksjon/ eget salg.

**Post 7650 Forskning og utviklingskostnad**

Her føres kostnader selskapet har hatt til forskning og utvikling i perioden.

**Post 7651 Tilskudd til vitenskapelig forskning mv jf sktl § 6-42**

Her føres kostnader til tilskudd til vitenskapelig forskning i perioden. Posten skal fordeles mellom land og sokkel, Dette gjøres direkte i post 0920.

**Post 7700 Annen kostnad**

Her føres driftskostnader som ikke skal føres i de øvrige postene. Korreksjoner for skattemessige forhold skal spesifiseres i post 0687 eller 0899.

**Post 7880 Tap ved avgang av immatr. eiendeler og varige driftsmidler**

Tap ved avgang av immaterielle eiendeler og varige driftsmidler anses normalt som en driftskostnad. Det er det regnskapsmessige tapet som skal føres her. Se også post 3880.

**Post 7885 Tap ved avgang av finansielle anleggsmidler**

Her føres tap ved avgang av finansielle anleggsmidler, dersom tapet anses som driftskostnad. Se også post 3885.

**Post 7830 Tap på fordringer**

Her føres regnskapsmessig tap på fordringer. Korreksjoner for skattemessige forhold fremkommer i forskjellsskjemaet postene 41 - 44. Fordring på nærstående selskap gir normalt ikke rett til tapsfradrag ved fastsettingen. Har foretaket resultatført en nedskrivning av en slik fordring, må nedskrivningen tilbakeføres i post 0640. Er en del av den tidligere nedskrivningen inntektsført i resultatet, må det som er inntektsført tilbakeføres i post 0640.

Er det i resultatet kostnadsført konstatert tap på fordring som ikke er fradragsberettiget, tilbakeføres tapet i post 0640.

**Finansinntekter og finanskostnader**

**Postene 8005 og 8006 Netto resultatandel vedrørende investeringer i DS (datterselskap), TS (tilknyttede selskap) og FKV (felleskontrollert virksomhet)**

For virksomheter som har investeringer i datterselskap, tilknyttet selskap eller felleskontrollert virksomhet skal resultatandel/utbytte resultatføres i post 8005/8006 uavhengig av om man benytter egenkapitalmetoden eller kostmetoden. Ved bruk av egenkapitalmetoden, se rettledningen til postene 1312 - 1332. Dersom selskapet har resultatandeler fra flere selskap er det summen av resultatandelene som skal føres. Post 8005 er ikke en skattemessig resultatpost og tilbakeføres i post 0630.

**Post 8054 Garantiinntekter fra foretak i samme konsern**

Her føres garantiinntekter i perioden fra foretak i samme konsern.

**Post 8059 Garantiinntekt**

Her føres garantiinntekter til eksterne i perioden.

**Postene 8060 Valutagevinst (agio) og 8160 Valutatap (disagio)**

Her føres gevinst og tap på fordringer og gjeld i utenlandsk valuta. Forskjellen mellom skattemessige og regnskapsmessige gevinster og tap på langsiktige fordringer og gjeld i utenlandsk valuta fremkommer i RF-1217 postene 11 - 13.

Her føres også omregningsdifferanser som oppstår ved omregning fra funksjonell valuta til NOK når slike differanser ikke er ført direkte mot egenkapitalen, se rettledningen til post 0899.

**Post 8074 Gevinst ved realisasjon av aksjer, egenkapitalbevis og fondsandeler**

Gevinst ved realisasjon av aksjer, egenkapitalbevis og fondsandeler. Gevinsten tilbakeføres i post 0633.

**Post 8079 Annen finansinntekt**

Her føres blant annet gevinst ved realisasjon av verdipapirer, herunder obligasjoner/mengdegjeldsbrev, finansielle opsjoner og avkastning på sparedelen av livsforsikring. Gevinst ved realisasjon av andre verdipapirer tilbakeføres i post 0633.

**Postene 8080/8100 Verdiøkning/- reduksjon av finansielle instrumenter vurdert til virkelig verdi**

Her føres resultatvirkningen av endringen i virkelig verdi. Skattemessig tas det ikke hensyn til urealiserte gevinster/tap ved slike verdiendringer. Posten tilbakeføres derfor i post 0631.

**Post 8090 Inntekt av andre investeringer/utbytte**

Her føres utbytte som ikke er ført i postene 8005 og/eller 8006. Inntekten i post 8090 tilbakeføres i post 0815.

**Post 8115 Nedskrivning av finansielle eiendeler**

Her føres nedskrivning av finansielle omløps- og anleggsmidler som vurderes etter reglene i regnskapsloven § 5-2 og § 5-3. Reversering av tidligere nedskrivning skal også føres i denne posten med negativt fortegn. Posten tilbakeføres i post 0632.

**Post 8120 Kalkulatorisk rente fjernings- og nedstengningsforpliktelse**

Her føres årets kalkulatoriske rente i tilknytning til fjernings- og nedstengningsforpliktelser. Skattemessig korreksjon fremkommer i forskjellsskjema, samt spesifiseres i under post 0681 hvor det normalt vil være en korreksjon mot finans.

**Post 8130 Rentekostnader til foretak i samme konsern**

Her føres periodens kostnadsførte renter på rentebærende gjeld til foretak i samme konsern.

**Post 8150 Annen rentekostnad**

Her føres periodens kostnadsførte renter på rentebærende gjeld til eksterne foretak.

**Post 8154 Garantikostnad til foretak i samme konsern**

Her føres periodens kostnadsførte beløp tilknyttet garantier utstedt av foretak i samme konsern.

**Post 8159 Annen garantikostnad**

Her føres periodens kostnadsførte beløp tilknyttet garantier utstedt av eksterne foretak f.eks. bankgarantier.

**Post 8174 Tap ved realisasjon av aksjer, egenkapitalbevis og fondsandeler**

Her føres tap ved realisasjon av aksjer, egenkapitalbevis og fondsandeler. Tapet tilbakeføres i post 0633.

**Post 8175 Finanskostnader til foretak i samme konsern**

Her føres øvrige finansielle kostnader til foretak i samme konsern som ikke inngår i postene foran.

**Post 8179 Annen finanskostnad**

Her føres blant annet tap ved realisasjon av andre verdipapirer, herunder obligasjoner/mengdegjeldsbrev, finansielle opsjoner og avkastning på sparedelen av livsforsikring. Tap ved realisasjon av andre verdipapirer tilbakeføres i post 0633.

**Postene 8300 og 8600 Betalbar skatt**

Her føres årets forventede skatt korrigert med for mye eller for lite avsatt skatt fra forrige år.

**Postene 8320 og 8620 Endring utsatt skatt/skattefordel**

Her føres årets endring i utsatt skatt/-skattefordel som knytter seg til skatt på inntekts- og kostnadspostene hvor den regnskapsmessige tidfesting avviker fra den skattemessige, jf. post 1070 Utsatt skattefordel og 2120 Utsatt skatt.

Økning utsatt skatt føres uten fortegn, nedgang utsatt skatt føres med negativt fortegn.

Økning utsatt skattefordel føres med negativt fortegn, nedgang utsatt skattefordel føres uten fortegn.

**Postene 8400 og 8500 Ekstraordinær inntekt og ekstraordinær kostnad**

Her fører små foretak korrigeringer av feil og virkningen av prinsipp og estimatendringer. Det vises til Norsk Regnskapsstandard 8 Små foretak pkt 7.3.

**Post 8910 Andre resultatkomponenter for IFRS-foretak**

Her føres beløpet fra RF-1269 Tilleggsskjema for foretak som bruker IFRS eller forenklet IFRS post 8910.

**Post 9200 Årsresultatet/totalresultatet**

Her summeres alle resultattallene fra postene foran. Man kommer da fram til årsresultat. For foretak som bruker IFRS viser posten totalresultat.

**Balanse**

I samsvar med regnskapsloven § 6-2 er eiendelene delt inn i anleggsmidler og omløpsmidler. Med anleggsmidler menes eiendeler bestemt til varig eie eller bruk for virksomheten. Andre eiendeler er omløpsmidler.

**Anleggsmidler og omløpsmidler**

**Post 1000 Forskning og utvikling**

Her føres kostnader til forskning og utvikling som er aktivert i regnskapet.

**Postene 1070 Utsatt skattefordel og 2120 Utsatt skatt**

For beregning av utsatt skattefordel og utsatt skatt vises til Foreløpig Norsk Regnskapsstandard Resultatskatt.

**Post 1080 Goodwill**

Her føres forskjellen mellom anskaffelseskost ved kjøp av en virksomhet og virkelig verdi på identifiserbare eiendeler og gjeld i virksomheten, jf. regnskapsloven

§ 5-7.

**Post 1101 Aktiverte letekostnader**

Her føres utgifter til leting som er aktivert i regnskapet.

**Post 1102 Felt under utbygging**

Her føres utgifter til felt under utbygging som er aktivert i regnskapet.

**Post 1103 Produksjonsinnretning og rørledning**

Her føres verdien av produksjonsinnretning og rørledning.

**Post 1104 Fjerningseiendel**

Her føres verdien av regnskapsmessig fjerningseiendel som er aktivert i regnskapet.

**Post 1120 Fast teknisk installasjon i bygninger**

Her føres fast teknisk installasjon i bygninger.

Fast teknisk utstyr som er integrert i bygninger og som tjener bygningenes generelle brukelighet som bygning, avskrives på saldogruppe j med en samlesaldo for hver bygning.

Saldogruppe j omfatter fast teknisk installasjon i bygninger, herunder varmeanlegg, kjøle- og fryseanlegg, elektrisk anlegg, sanitæranlegg, heisanlegg og lignende, jf. skatteloven § 14-41 første ledd bokstav j.

Saldogruppe j omfatter ikke faste tekniske installasjoner som er selvstendige anlegg eller installasjoner som er integrert i anlegg. For eksempel må tekniske installasjoner i et renseanlegg bestående som egen lokalitet, avskrives i saldogruppen for anlegg (saldogruppe h).

Driftsmidler som er installert i bygning hovedsakelig av hensyn til produksjon av varer og tjenester, skal normalt ikke anses som faste tekniske installasjoner i bygg. Slike installasjoner må i stedet enten henføres til saldoen for bygget, anses som selvstendig anlegg, eller som maskiner.

**Post 1180 Investeringseiendommer**

Foretak som benytter IFRS skal føre markedsverdien på investeringseiendommer, jf. IFRS 40. Årets verdiendringer (tap føres med negativt fortegn) skal føres i post 3850.

**Postene 1312, 1313, 1331 og 1332 Investeringer i datterselskap, konsernselskap og tilknyttede selskap**

Her føres verdien av investeringer i datterselskap, konsernselskap og tilknyttede selskap. Verdien på investeringen kan vurderes etter egenkapitalmetoden eller etter generelle vurderingsregler (anskaffelseskost), jf. regnskapsloven § 5-17. Ved bruk av egenkapitalmetoden vurderes investeringen til andelen av egenkapital korrigert for årets resultat. Positiv forskjell mellom verdi etter egenkapitalmetoden og anskaffelseskost fremkommer som fond for vurderingsforskjeller, jf. post 2043.

**Post 1395 Netto pensjonsmidler**

Her føres netto pensjonsmidler og innskuddsfond. Beløpet overføres til post 73 i forskjellsskjemaet.

**Post 1400 Varelager**

Her føres verdien i samsvar med regnskapsloven § 5-2. Se forøvrig rettledningen til postene 4006 og 4295.

**Post 1470 Mindreuttak av petroleumsprodukter**

Her føres verdien av mindreuttak av petroleumsprodukter. Se også rettledning til post 4007.

**Post 1510 Kundefordringer på foretak i samme konsern**

Her føres kundefordringer på selskap i samme konsern etter fradrag for forventet tap.

**Post 1530 Opptjent, ikke fakturert driftsinntekt**

Her føres verdien av opptjente inntekter som ennå ikke er fakturert. Slik inntekt skal resultatføres i aktuell post i 3000 - serien.

**Postene 1810 og 1830 Markedsbaserte finansielle omløpsmidler**

Her føres verdien av markedsbaserte aksjer, obligasjoner, sertifikater mv. som holdes som omløpsmiddel og vurderes til virkelig verdi. Alle verdipapirfondsandeler som holdes som omløpsmidler - både andeler i obligasjonsfond, pengemarkedsfond, aksjefond og kombinasjonsfond - skal føres i post 1810.

**Post 1880 Andre finansielle instrumenter**

Her føres andre omsettelige verdipapirer (jf. verdipapirhandelloven § 2-2) enn de som er ført i postene 1800 - 1840, samt derivater.

**Egenkapital**

Regnskapsloven kapittel 6 skiller mellom innskutt og opptjent egenkapital. Ubeskattet egenkapital fremgår ikke av balansen. Utsatt skatt vises i balansen, samtidig som endring utsatt skatt føres i resultatregnskapet.

**Postene 2000, 2010 og 2020**

**Innskutt egenkapital**

Aksjekapital føres i post 2000. Virksomheter som eier egne aksjer fører opp disse som et negativt beløp til pålydende i post 2010. Overkurs føres i post 2020.

**Postene 2043 Fond for vurderingsforskjeller**

Virksomheter som vurderer datterselskap og tilknyttede selskap etter egenkapitalmetoden fører positiv forskjell mellom verdi etter egenkapitalmetoden og anskaffelseskost, se for øvrig postene 1312, 1313, 1331, 1332 og 8005/8006.

**Post 2045 Fond for urealiserte gevinster**

Dersom selskapet vurderer eiendeler til virkelig verdi, skal det settes av en positiv differanse mellom balanseført verdi av hver enkelt eiendel eller gruppe av eiendeler og deres anskaffelseskost hensyntatt effekten av utsatt skatt. Tilsvarende gjelder ved vurdering av gjeld til virkelig verdi.

Det er ikke plikt til å avsette til fondet for differanser som er knyttet til vurderinger av finansielle instrumenter, pengeposter i utenlandsk valuta, balanseført forskning og utvikling, goodwill og netto utsatt skattefordel.

**Post 2055 Avsatt utbytte (jf. IFRS)**

Her føres utbytte for selskap som utarbeider årsregnskap i henhold til IFRS. Dette gjelder for forventet utbytte som det kun er opplyst om i noter i regnskapet.

**Post 2059 Annen egenkapital og felleseid andelskapital**

Her føres også felleseid andelskapital.

**Langsiktig og kortsiktig gjeld**

**Post 2130 Derivater**

Her føres langsiktig gjeld i form av derivater jf. verdipapirhandelloven § 2-2.

**Postene 2160 og 2970 Uopptjent inntekt**

Her føres verdien av inntekter som regnskapsmessig ennå ikke er opptjent. Se også post 3500.

**Postene 2189 og 2980 Avsetninger for forpliktelser**

Her føres regnskapsmessige avsetninger som ikke er skattemessig fradragsberettiget.

**Post 2330 Derivater**

Her føres kortsiktig gjeld i form av derivater jf. verdipapirhandelloven § 2-2.

**Post 2470 Meruttak av petroleumsprodukter**

Her føres verdien av meruttak av petroleumsprodukter. Se også rettledning til post 4007.

**Post 2600 Skattetrekk og andre trekk**

Her føres skatt trukket av lønnsutbetalinger til ansatte, skyldig bidragstrekk mv.

**Post 2800 Avsatt utbytte**

Her føres utbytte og årlig rente på egenkapitalbevis som er foreslått, men ennå ikke vedtatt av generalforsamlingen, forstanderskapet mv. Selskap som utarbeider årsregnskap i henhold til IFRS, fører utbytte i post 2055.

**Immaterielle eiendeler og varige driftsmidler**

I denne tabellen føres alle tall i hele

1000 NOK. Det er de regnskapsmessige verdiene som skal fremkomme her.

IB skal være i samsvar med UB pr. 31.12.2020

Summen av UB for postene 0010 – 0200 skal være i samsvar med post 9250.

Endring fra IB til UB skal spesifiseres i årets tilgang, årets avgang, reklassifisering mellom postene, årets avskrivinger og årets nedskrivninger. Det skal benyttes fortegn i denne tabellen, dvs. minustegn benyttes foran tall som skal trekkes fra.

Sum avskrivinger skal stemme med summen av postene 6001 – 6004. Sum nedskrivinger skal stemme med summen av postene 6051 – 6053.

**Resultat før skatt**

**Post 0925 Resultat før skatt**

Her føres ordinært resultat, ekstraordinære inntekter og kostnader, samt andre resultatkomponenter for IFRS-foretak. Summen skal fordeles mellom sokkel, land og finans.

Beløp for sokkel skal være likt i kolonnene "Sokkel 22 % - grunnlaget" og "Sokkel 56 % - grunnlaget".

Dersom selskapet driver landvirksomhet legges det regnskapsmessige resultatet fra denne virksomheten i kolonnen "Land".

Beløp i kolonnen "Finans" skal stemme med regnskapsførte finansinntekter og finanskostnader, eventuelt korrigert for ekstraordinære poster.

**Permanente forskjeller**

Her skal alle resultatførte kostnader og inntekter som ikke skal ha skattemessig effekt på permanent basis, føres. Postene skal fordeles mellom sokkel, land og finans. Beløp fordelt til sokkel skal kun oppføres i kolonnen "Sokkel 22 % - grunnlaget". Beløp oppført i kolonnen "Sokkel 22 % - grunnlaget" overføres til "Sokkel 56 % - grunnlaget" via post 0930 "Sum permanente forskjeller".

**Postene 0610 og 0611 Ikke fradrags-berettigede representasjonskostnader og kontingenter**

Her føres den delen av kostnadsførte representasjonskostnader (jf. konto 7370) og kontingenter (jf. konto 7490) som ikke er fradragsberettiget.

**Post 0612 § 10 permanent forskjell**

Her føres permanente forskjeller fra transaksjoner etter petrsktl. § 10. Normalt vil dette kun bestå av vederlag og/eller skattekostnad ført mot resultatet. De permanente forskjellene spesifiseres per transaksjon. Dersom vederlaget er (bokført) i utenlandsk valuta vil den permanente forskjellen normalt fordeles mellom sokkel og finans.

**Post 0613 Normpris tillegg/fradrag**

Her føres normpris tillegg eller fradrag, hhv. positivt eller negativt beløp. Beløpet hentes fra normprisskjemaet. Ved omregnet salg i valuta (eks. Mobil-dommen) må den permanente forskjellen normalt fordeles mellom sokkel og finans.

**Post 0621 Rentekostnader/-inntekt på fastsatt/tilbakebetalt skatt.**

Gjelder selskap med landvirksomhet, jf. presisering av lovtekst i Prop. 1 LS (2019-2020) pkt 16.1. Renter på tilbakebetalt skatt er ikke skattepliktig inntekt, og renter på fastsatt skatt er ikke fradragsberettigede.

**Post 0630 Underskuddsandel og overskuddsandel av investering i DS, TS og FKV (se post 8006/8005)**

Bruker foretaket egenkapitalmetoden eller bruttometoden skal det benytte post 0630 for å tilbakeføre regnskapsmessig resultatandel fra datterselskap, tilknyttet selskap og felleskontrollert virksomhet. Resultat-andelen er regnskapsmessig ført i post 8005 eller 8006, men skal ikke påvirke skattemessig resultat.

Utbytte for investeringer vurdert etter kostmetoden som er resultatført i post 8005 og 8006, skal ikke føres i post 0630.

**Postene 0631 Verdireduksjon/- økning av finansielle instrumenter vurdert til virkelig verdi**

I denne posten tilbakeføres alle resultatførte verdiendringer knyttet til finansielle instrumenter.

Her tilbakeføres også verdiendringer av aksjer og andre verdipapirer vurdert til virkelig verdi. Verdiendringer er regnskapsmessig kostnads-/inntektsført i post 8100/8080, men skal ikke påvirke skattemessig resultat.

Verdiendring på andre finansielle instrumenter som tidligere ble ført i post 50 i forskjellsskjemaet skal nå også føres her.

Postene benyttes kun for finansielle instrumenter som vurderes til virkelig verdi, jf. regnskapsloven § 5-8. Regnskapsmessige nedskrivinger og reversering av tidligere nedskriving på andre finansielle instrumenter tilbakeføres i post 0632.

**Post 0632 Nedskriving/reversering av tidligere nedskriving på aksjer og andre verdipapirer kostnadsført i året**

I post 0632 tilbakeføres regnskapsmessig nedskriving på aksjer da slik nedskriving føres som en regnskapsmessig kostnad som påvirker årsresultatet uten at beløpet er skattemessig fradragsberettiget.

Dersom tidligere nedskriving på aksjer er reversert og dette er ført i resultatregnskapet, vil den inntektsmessige virkningen måtte føres til fradrag i post 0632.

**Post 0633 Regnskapsmessig tap/gevinst ved realisasjon av aksjer og andre finansielle instrumenter**

Her føres regnskapsmessig tap og gevinst ved realisasjon av aksjer og andre finansielle instrumenter.

**Post 0635 Andel av regnskapsmessig underskudd/overskudd i selskap med deltakerfastsetting**

Her føres den regnskapsmessige resultatvirkningen av andeler i selskaper med deltakerfastsetting. Resultatvirkningen av den enkelte selskapsandel kan være spredt på flere poster i resultatregnskapet, eller den kan være ført på en post i resultatregnskapet avhengig av hvilken metode som er brukt.

**Post 0636 Regnskapsmessig tap/gevinst ved realisasjon av andeler i selskap med deltakerfastsetting**

Her føres regnskapsmessig tap og gevinst som er ført i resultatregnskapet ved salg av selskapsandeler.

**Post 0640 Andre ikke fradragsberettigede kostnader inkl. resultatførte gaver, må spesifiseres i eget vedlegg**

Her tilbakeføres andre inntekter fra resultatregnskapet som ikke er skattepliktige, eller kostnader som ikke er fradragsberettigede, herunder gaver som er kostnadsført. Videre må det korrigeres for aksjebasert vederlag som er permanent forskjell. Se for øvrig under post 5000.

Fordring på nærstående selskap gir normalt ikke rett til tapsfradrag ved fastsettingen. Har foretaket resultatført en nedskriving av en slik fordring, må nedskrivingen tilbakeføres i post 0640. Er en del av den tidligere nedskrivingen inntektsført i resultatet, må det som er inntektsført også tilbakeføres i post 0640.

Er det i resultatet kostnadsført konstatert tap på fordring som ikke er fradragsberettiget, tilbakeføres tapet i post 0640.

Her skal også driftskostnader og inntekter som stammer fra utvinning av petroleum i utlandet tilbakeføres.

**Post 0641 Andre skattefrie inntekter** Her tilbakeføres eventuelle andre skattefrie inntekter. Andre skattefrie inntekter må spesifiseres i vedlegg.

**Post 0645 Tilbakeførte gjeldsrenter etter sktl §§ 2-39 (2) og 6-91**

Her tilbakeføres gjeldsrenter som ikke er fradragsberettigede i Norge fra skattytere som har fast eiendom eller driver virksomhet i utlandet. Dette gjelder i de tilfellene hvor inntekten fra fast eiendom eller virksomheten i utlandet er unntatt fra beskatning etter skatteavtale. Tilsvarende vil også gjelde for selskaper som driver utvinning av petroleum i utlandet og som er fritatt for skatteplikt etter skatteloven § 2-39. Regelen som begrenser fradragsretten for gjeldsrenter i Norge er gjengitt i skatteloven § 6-91 andre til fjerde ledd.

**Post 0650 Skattepliktig gevinst/ fradragsberettiget tap ved realisasjon av aksjer**

Her føres fradragsberettiget tap og skattepliktig gevinst ved realisasjon av aksjer, verdipapirfond og grunnfondsbevis

Virksomheter som har realisert aksjer mv. som omfattes av fritaksmetoden, jf. skatteloven § 2-38, er ikke skattepliktig for gevinst og tap, og tapet eller gevinsten skal følgelig ikke føres her.

Tap som ikke er fradragsberettiget eller gevinst som er skattefri etter skatteloven § 10-41 annet ledd føres ikke her.

**Post 0651 Annen skattepliktig gevinst/tap ved realisasjon av andre finansielle instrumenter**

Her føres skattepliktig gevinst og fradragsberettiget tap ved realisasjon av andre finansielle instrumenter.

Er tapet eller gevinsten ved realisasjon av verdipapiret omfattet av skatteloven § 2-38 eller § 10-41 annet ledd, skal tapet eller gevinsten ikke føres her.

**Post 0652 Skattepliktig utbytte på aksjer mv. inklusiv tillegg etter skatteloven § 16-30 femte ledd**

For etterskuddspliktige som omfattes av fritaksmetoden, jf. skatteloven § 2-38, og selskaper med deltakerfastsetting, er utbytte i mange tilfeller skattefritt. Forutsetningen er at utbytte er lovlig utdelt og ikke kommer fra et selskap som omfattes av et eller flere av unntakene som er nevnt nedenfor. Dersom utbyttet er skattefritt, skal det ikke føres i post 0652.

Utbytte fra et selskap som er hjemmehørende i et lavskatteland utenfor EØS er ikke skattefritt. Skattefritaket gjelder heller ikke utbytte fra porteføljeinvesteringer i andre selskap hjemmehørende i land utenfor EØS. I denne sammenhengen regnes aksjeposten som en porteføljeinvestering dersom aksjeeieren på noe tidspunkt i et tidsrom på 2 år har eid mindre enn 10 % av kapitalen, eller har hatt mindre enn 10 % av stemmene på generalforsamlingen i det utdelende selskapet. Regelen gjelder utbytte som er innvunnet innenfor det nevnte tidsrommet på 2 år. Innvinningstidspunktet vil normalt være ved generalforsamlingsbeslutningen.

Etterskuddspliktige og selskaper med deltakerfastsetting har ikke krav på skjerming, jf. skatteloven § 10-12, når det skattepliktige utbytte oppgis i post 0652.

Også tillegg etter skatteloven § 16-30 femte ledd føres i post 0652.

**Post 0653 3 % av netto skattefrie inntekter etter fritaksmetoden**

Her tilbakeføres 3 % av selskapets netto skattefrie inntekter i form av aksjeutbytte til beskatning.

Her inntektsføres også 3 % av utdeling fra selskap med deltakerfastsetting, jf. skatteloven § 2-38 sjette ledd bokstav a.

**Post 0655 Skattemessig overskudd/ underskudd på andel i selskap med deltakerfastsetting**

Selskapet korrigerer i denne posten for andel av skattemessig overskudd og underskudd i selskaper med deltakerfastsetting, med henholdsvis positivt og negativt beløp. Beløpene overføres fra RF-1221 Deltakerens melding over egen formue og inntekt i selskap med deltakerfastsetting 2017

**Post 0656 Skattepliktig gevinst/tap ved realisasjon av andel i selskap med deltakerfastsetting**

Gevinst eller tap ved salg eller annen realisasjon av selskapsandeler føres her.

Virksomheter som er omfattet av fritaksmetoden, jf. skatteloven § 2-38, skal ikke føre gevinst eller tap i post 0656.

**Post 0690 Korreksjon for foreslått utbytte fra DS og TS ved bruk av egenkapitalmetoden (kun skattepl. utbytte)**

Posten skal benyttes for utbytte fra datterselskap og tilknyttet selskap som ikke faller inn under fritaksmetoden.

For virksomheter som har kontrollerende innflytelse i en annen virksomhet vil det være god regnskapsskikk å inntektsføre resultatandelen i post 8005 eller 8006. Resultatandelen vil være ført i post 0630. Skattepliktig utbytte fra slike selskaper føres av skjematekniske grunner i post 0690. Etter dette vil næringsinntekten/-underskuddet være korrigert til bare å inneholde avsatt utbytte. Slikt inntektsført avsatt utbytte fra datterselskap eller tilknyttet selskap medfører en midlertidig forskjell da utbyttet først er skattepliktig i vedtaksåret. Skjemateknisk er denne midlertidige forskjellen plassert i post 115 i forskjellsskjemaet. Post 115 skal også fylles ut ved bruk av kostmetoden når avsatt utbytte er inntektsført regnskapsmessig.

**Post 0700 Emisjons- og stiftelseskostnader**

Her føres kostnader ved stiftelse eller nyemisjon som i regnskapet er ført direkte mot egenkapitalen.

**Post 0815 Tilbakeføring av inntektsført utbytte**

I denne posten tilbakeføres resultatført utbytte for aksjer mv. som ikke er behandlet etter egenkapitalmetoden eller bruttometoden.

Er utbyttet skattepliktig, skal det deretter inntektsføres i post 0652.

For skattepliktig som omfattes av fritaksmetoden, jf. skatteloven § 2-38, og selskap med deltakerfastsetting, vil utbytte være skattefritt forutsatt at utbyttet er lovlig utdelt og ikke kommer fra et selskap som omfattes av et eller flere av unntakene som er nevnt i rettledningen til post 0652. Dersom utbyttet er skattefritt skal det ikke føres opp i post 0652, men endelig tilbakeføres i post 0815.

Ved bruk av egenkapitalmetoden eller bruttometoden tilbakeføres resultat-andelen i sin helhet i post 0630. For skattepliktig som ikke omfattes av fritaksmetoden føres foreslått utbytte i post 0690 og i post 115 i forskjellsskjemaet. Påfølgende år inntektsføres mottatt utbytte skattemessig ved reversering av forskjellen i post 115 i forskjellsskjemaet og inntektsføres i post 0652.

**Post 0816 Resultatført konsernbidrag**

Konsernbidrag som er resultatført føres her. Skattepliktig konsernbidrag føres i post 219.

**Post 0899 Andre inntekter/-fradrag**

Her føres andre skattepliktige inntekter og fradragsberettigede kostnader.

Foretak som har tatt ut eiendeler fra norsk beskatningsområde etter skatteloven § 9-14 må i disse postene korrigere for regnskapsmessige inntekter og kostnader.

Regnskapsmessig netto underskudd for driftsmiddel som er tatt ut av norsk beskatningsområde skal tillegges næringsinntekten. Tilsvarende skal regnskapsmessig netto overskudd fratrekkes næringsinntekten.

Gevinst for eiendeler og forpliktelser som blir skattepliktig i uttaksåret føres her. Motsvarende fradragsberettiget tap føres med minus fortegn. Gevinsten eller tapet skal uansett ikke føres på gevinst- og tapskonto.

Her føres også omregningsdifferanser som oppstår ved omregning fra funksjonell valuta til NOK når slike differanser er ført direkte mot egenkapitalen.

**Midlertidige forskjeller**

Her skal alle endringer i midlertidige forskjeller fra forskjellsskjemaet (RF-1217) føres. Postene skal fordeles mellom sokkel, land og finans. For beløp fordelt til sokkel skal samme beløp oppføres i kolonne "Sokkel 56 % - grunnlaget" og "Sokkel 22 % - grunnlaget", med unntak av post 0670 (se egen omtale av post 0670 under). Kolonnen "Totalt" beregner summen av kolonnene "Sokkel 22 % -grunnlaget", "Land" og "Finans". Kolonnen "Totalt" skal være lik kolonne III "Endring i forskjeller" i RF-1217. Post 0940 skal være i samsvar med post 100 i RF-1217.

Se forøvrig rettledning til RF-1217 for nærmere forklaring til de enkelte postene.

**Post 0670 Endring i midlertidige forskjeller fra driftsmidler**

Endring i midlertidig forskjell i "Sokkel 56 % - grunnlaget" vil være forskjellig fra endring i midlertidig forskjell i "Sokkel 22 % - grunnlaget" i tilfeller der selskapet har direkte utgiftsført hele eller deler av investeringsbeløpet iht. petrsktl. § 11 annet ledd.

**Post 0687 Endring i midlertidige forskjeller fra**

Her føres endring i midlertidige forskjeller fra blant annet avsetning til fremtidig fjerning og nedstenging, kalkulatoriske rente og mer-/mindreuttak av petroleum. Den enkelte endring/post må spesifiseres av selskapet. F.eks. endring i midlertidige forskjeller fra "fremtidig fjerning og nedstengning". Posten må spesifiseres i vedlegg til skattemeldingen med både beløp og type avsetning.